|  |
| --- |
| **Gen. 13:1-18**  **“Wat jy om jou sien bepaal jou keuses. Wat sien jy?”** |

Wanneer ons besluite moet neem, dan weeg ons die alternatiewe teenoor mekaar op.

Party doen dit baie bewustelik, maak selfs lysies van voordele en nadele.

Ander weer doen dit sonder om regtig so daaraan te dink.

Ons kyk om ons rond, ek bedoel nou nie altyd met ons oë nie, want ons kan nie alles sien nie, ek bedoel met ons gedagtes.

Ons dink oor wat die keuse dalk sal inhou – die moeite daarvan en die voordele, of ons daarvan sal hou en selfs wat ander mense daarvan sal dink.

En dit wat jy sien of dink bepaal dan jou keuse.

Verskillende mense sal verskillende dinge sien –

as jy jonk is, dan sien jy minder van die probleme raak,

en as jy oud is dan sien jy dalk nét die probleme;

mans en seuns sien ander dinge raak as vrouens en dogters.

Omdat ons verskillende dinge “sien” maak ons verskillende keuses.

Nou is my vraag vanoggend –

sien gelowiges ander dinge raak en maak daarom ander keuses as ongelowiges?

Dis presies wat die Here ons leer uit Gen. 13.

Onthou net eers wat vooraf gebeur het.

God het vir Abram uit sy familie van afgodsdienaars geroep na die land toe wat die Here vir hom sou wys.

Die Here het die wonderlikste beloftes vir Abram gemaak, en omdat hy God geglo het trek hy uit Haran na Kanaän toe.

In Kanaän bou hy altare en aanbid God en God beloof die hele land aan Abram se nageslag.

Maar daar kom droogte en hongersnood en Abram-hulle gaan Egipte toe om tydelik daar te vertoef as vreemdelinge totdat die nood verby is.

Maar o wee, toe Abram bang word dat hulle hom sal doodmaak vir sy mooi vrou Sarai, toe vertrou Hy nie op God se beskerming nie, hy onthou of “sien” nie God se teenwoordigheid om hom te beskerm nie.

Hy doen sonde en jok om sy bas te red.

Maar God gebruik plae om die Farao die waarheid te leer en hy jaag toe vir Abram en Sarai uit Egipte uit – met hulle besittings, selfs ook al die geskenke wat hy deur bedrog ontvang het.

Kom ons lees nou verder... **<< Lees: Gen. 13:1-18 >>**

Abram en sy geselskap word weggestuur, of gedeporteer uit Egipte nadat Farao van sy bedrog te wete kom deur die plae van die Here.

Druipstert trek hulle terug met al hulle besittings wat hulle gehad het, en as geskenke ontvang het.

“van plek-tot-plek” (v.3) trek hulle deur Kanaän se Suidland totdat hulle weer naby Bet-El kom waar hulle reis Egipte toe begin het.

Daar waar Abram laas nog ŉ altaar vir die Here gebou en Hom aanbid het. Vir die eerste keer sedert hy hier weg is, lees ons dat Abram weer die Naam van die Here aanroep.

Ons lees niks van wat Hy gebid het nie, maar sekerlik het dit die herstel van die verhouding met die Here ingehou. Erkenning en belydenis van kleingeloof en sonde. Ontvangs van vergifnis sodat hy kan voortgaan en aanhou om met God te wees sonder om vir Hom bang te wees, en te wil wegkruip.

Terug in die beloofde land, terug by die altaar in aanbidding tot God.

Dit is noodsaaklik vir elke gelowige om nie gras te laat groei oor jou sonde nie –

vlug terug na God toe en bely jou sonde, Hy is getrou en regverdig en sal jou sonde vergeef, in Christus is die verhouding met God herstel en

kan jy van nuuts af weer met God wandel, weerstand bied teen die verkeerde en jou inspan om met ywer en passie die regte te doen soos God wil.

Dit was seker nie lank nie, maar weer kan die beloofde land nie voldoen aan wat nodig is nie. Vroeër, tydens die hongersnood, was daar geen kos en water nie, en nou is daar nie genoeg vir Abram en Lot se mense en diere so saam nie. Behalwe Abram en Lot se baie vee, bly daar boonop nog Kanaäniete en Feresiete ook wat weiding en water gebruik.

Omdat die water te min is begin Abram en Lot se veewagters met mekaar stry. Dit hou natuurlik die gevaar in dat die geskil so kan groei dat Abram en Lot later vir mekaar kan kwaad word – en dit wil Abram vermy.

Watter getuienis sou dit wees vir die heidene as God se geroepenes onder mekaar baklei?

Dis die situasie waarin Abram en Lot hulle bevind. Hulle moet besluite neem en keuses maak. En in die keuses en veral die redes vir hulle keuses wil die Here ons heelwat leer oor die redes en die keuses in ons lewens.

Abram neem leiding om vrede tussen God se mense te bewaar. Sy woorde in die Hebreeus is vol liefde en baie nederigheid – twee keer vra hy “asseblief”.

v8: Asseblief moenie dat daar ŉ gestry wees tussen ons mense en tussen ons nie?

v9: Asseblief gaan liewer weg van my af.

En dan kies Abram eerste (v. 9).

Hy is die oudste, hy is die een wat deur die Here geroep is en dit is aan sy nageslag wat die Here hierdie land Kanaän beloof het.

Hy kan eerste kies en daar word verwag van hom om eerste te kies, en daarom kies hy ook eerste.

Die vorige keer toe hy in die knyp was, en sy lewe bedreig was in Egipte, het hy gekies om self sy lewe te bewaar deur te jok.

Hy het net die gevaar raakgesien en nie gedink aan die Here se belofte nie, Hy het nie God se beloofde beskerming gesien nie en daarsonder sy eie keuse gemaak.

Dit het toe erg skeefgeloop.

Maar hierdie keer is dit anders. Sy verhouding met God is herstel.

In aanbidding lewe hy nou in harmonie met God, sy geloof is herstel en versterk.

Daarom weet hy dat hy nie nodig het om op sy eie net vir homself te sorg nie.

Die Here is sy God, die Here het beloof om hom te seën, Hy vertrou die Here.

In sy gedagte sien hy reeds die vervulling van God se beloftes.

Abram kies eerste, maar nie soos wat ŉ mens sou verwag nie. Hy kies om sy reg van eerste keuse prys te gee; en om dit vir Lot te gee.

v. 9 Kies enige rigting – as jy eenkant toe gaan, dan gaan ek na die ander kant toe.

Nou moet Lot kies. Hoe besluit hy? Heel logies kyk hy en beoordeel hy die alternatiewe.

Hulle is sopas terug nadat daar hongersnood in die land was waaruit hy nou moet kies.

Maar na die ooste is die hele Jordaanstreek groen en vrugbaar, daar is soveel water soos in die paradys, (die tuin van Here) en soos in Egipte, wat die broodmandjie is in tye van droogte.

Hy sien sekerlik ook die stede Sodom en Gomorra in daardie streek, met slegte mense wat baie teen die Here gesondig het.

Ons weet nie presies hoe Lot geredeneer het nie, maar ek dink nogal hy sou kon dink dat daar tog risiko is in enige keuse – nie waar nie? En hy is tog nie van plan om in die stede te gaan bly nie? En buitendien is dit dalk goed dat sulke slegte mense ŉ goeie voorbeeld by hom te siene kry?

Wat sal hy kies?

Hy sien die vrugbare landstreek met volop water, en hy sien dat dit vir hom goed sal wees, en wat hy die duidelikste sien bepaal sy keuse.

‘Ek gaan oos na die Jordaanstreek toe want dit is die beste vir my.’

Maar o wee, was dit tragies nie?

Hierdie keuse van Lot bring nie net skeiding met Abram nie, dit is die begin van Lot se agteruitgang en uiteindelik sy ondergang.

Hy het toe uiteindelik sommer naby Sodom gaan bly. Ons lees in Gen. 19:1 dat hy later binne in Sodom gebly het tussen die slegte mense wat erg teen die Here gesondig het.

En sy getuienis?

Toe die Here hom deur die engele laat red voor Sodom se verwoesting, toe wil selfs sy aanstaande skoonseuns nie kant kies teen die stad nie (19:14).

En sy eie gesin?

Sy vrou is so lief vir die stad en ontsteld oor die verwoesting daarvan dat sy omkyk en ŉ soutpilaar word (19:26), sy dogters verval in sonde om by hulle pa kinders te verwek (19:33-38).

En dit het alles gevolg op daardie besluit toe Abram sy reg om eerste te kies vir Lot gegee het.

Maar wat het Lot dan misgekyk toe hy sy keuse gemaak het?

Hy het God en sy beloftes misgekyk. Hy het dit nie na waarde geskat nie.

Het God dan nie beloof dat Hy almal sal seën wat vir Abram seën nie? Of anders gesê, dat Hy dit goed sal laat gaan wat vir Abram goedgesind is – maar Lot dink nie aan wat die beste is vir Abram nie, hy dink net aan homself.

Het God nie gesê die Verlosser sal uit Abram se nageslag gebore word nie? En tog het Lot nie ingesien dat hy daarin sy toekoms moet vind nie.

Dat dit selfs beter sou wees om al sy besittings wat die probleem veroorsaak prys te gee om by Abram te kan bly en in sy beloftes te deel nie?

Maar dit was nie vir Lot die belangrikste nie – hy sien dit nie raak in sy beoordeling van sy opsies nie.

Hy sien ook nie die gevaar van verleiding raak nie.

Hy het ŉ “eerbare man” gebly skryf Petrus in 2 Pet. 2, maar sy lewe in Sodom was vir hom ŉ foltering, ŉ marteling.

Dis veral opvallend dat ons nêrens lees dat Lot die Naam van die Here aangeroep het nie. Nie toe hy die keuse moes maak nie, nie toe hy naby en later in Sodom gebly het nie, selfs nie eers toe nét hy en sy dogters gered is voordat God die stad verwoes het nie.

Broer en susters,

Ons moet nie net kyk na dit wat ons om ons kan sien wanneer ons keuses moet maak nie. Ons moet ook ons geloofsoë oopmaak en sien wat nog nie gesien kan word nie.

Waarna kyk jy as jy keuses maak oor jou kind se opvoeding, keuse van skole, opvoed in geloof? Sien jy net wat om jou is, of kyk jy verby dit en sien verder sodat jou kind God se roeping en beloftes eerstehands leer ken en vertrou? Leer jou kind gaandeweg meer om teleurstellings en vrese in eie vertroue op God te verwerk?

Hoe kies jy tussen twee werksaanbiedinge? Sien jy net die verskil in voordele in hierdie lewe of sien jy ook die impak wat die keuses op jou geestelike lewe en jou geloofsgroei gaan hê?

Waarna kyk jy as jy moet kies met wie jy maats wil wees? Of met wie jy eendag wil trou? Kyk jy net na wat jy wil hê of kyk jy ook om te sien wat die Here wil hê?

Waarna kyk jy as jy besluit by watter kerk of gemeente jy wil inskakel? Sien jy net hoeveel mense daar is of hoe lekker dit is? Of kyk jy juis na die suiwerheid en die deeglikheid waarmee die evangelie van Christus verkondig word?

So kan ons vra oor elke keuse wat ek en jy in ons lewens maak.

Nadat Lot weg is van Abram, wys die Here vir ons wat Abram gesien het en waarom Hy sy reg om te kies kon weggee.

Kyk na die land sê die Here (v.14) – die hele land, van die noorde tot die suide, van die ooste tot die weste – ek gee alles vir jou en jou nageslag.

Maar die land is dan nog vol Kanaäniete en Feresiete?!

Ja, maar Abram sien reeds wat God belowe het.

Kyk na die stof van die aarde (v. 16) – soveel sal jou nageslag wees.

Maar Abram is al oud en hy het nog nie eers één kind nie?!

Ja, maar Abram sien reeds al die nageslag.

Hoe kon hy dit nou regkry? Abram het vir die Here ŉ altaar gebou (v.18) en sy Naam aangeroep.

Abram het die Here aanbid en in gemeenskap met God is dit Hy wat Abram gewillig en bekwaam maak (Fil. 2:13) om in geloof op te tree.

Ons lees in Heb. 11:13 dat Abram gesterf het sonder om te kry wat die Here beloof het, maar hy “het dit uit die verte gesien en daaroor gejuig”.

Wat het hy uit die verte gesien?

Die vervulling van God se beloftes – dat sy nageslag baie sou wees en dat hulle die land Kanaän sou kry.

Meer nog – dat een uit sy nageslag ŉ seën sou wees vir al die volke van die aarde.

Jesus sê in Joh. 8:56 dat Abram “hom daaroor verheug het dat hy Jesus se koms sou sien, en ... (dat) hy dit gesien het en bly was!”

Waar ons sowat 2000 jaar terug dink aan Jesus se dood en oorwinnende opstanding, so het Abram dit sowat 4000 jaar vooruit gesien.

Trouens – hy het, soos ons steeds, verder vooruit gesien na die volheid van die vervulling wanneer Christus sy koninkryk finaal en volledig sal vestig.

Moenie vaskyk in die dinge om jou nie. Sien dit raak ja, neem dit in ag.

Maar kyk ook daarby verby en sien God raak

en sy roeping – vir elke gelowige en vir jou spesifiek;

en sy beloftes – vir elke gelowige, maar vir jou spesifiek.

Moenie in die gras en struike om jou vaskyk nie, kyk daarby verby om die leeu agter die gras en die bos te sien!

Ons lees in Hebreërs 12:2 dat ons lewe soos ŉ wedloop is en dat ons met vasberadenheid moet lewe met ons “oog gevestig op Jesus, die Begin en die Voleinder van die geloof.”

Moet asseblief tog nie na Lot kyk as ŉ voorbeeld nie, dalk eerder na Abram.

Maar nee, kyk by Abram verby na die een waarna hý gekyk het:

sien Jesus Christus raak.

As jy nie glo nie sal jy net hierdie lewe se dinge sien, en jou keuses sal dit wys.

En as jy glo en nie gereeld en aanhoudend na Hom soek en luister nie, sal jy geloofsoë dof raak en al hoe minder sien...

Hoe vra jy? Hoe kan ek meer sien van God en sy beloftes en sy roeping?

Daarvoor moet jy sy Naam aanroep, elke geleentheid wat jy maar het, elke dag die heeldag in gesprek met Hom lewe.

Soek sy openbaring in sy Woord - dis hoekom Hy dit vir ons gegee en bewaar het en in ons eie taal gee en iemand stuur om ons te herinner en te help verstaan en toe te pas. Om ons te help om verby die ooglopende te kyk en die leeu van Juda daaragter raak te sien en in ag te neem.

Soek sy aanmoediging en perspektief deur gesprekke met sy kinders.

Bly bietjie stil oor jou wense en begeertes en luister, luister om Hom te hoor.

Deur sy Gees sal Hy jou oë oopmaak.

Neem dan besluite wat nie sin maak nie vir iemand wat net die dinge van hierdie lewe raaksien.

Neem besluite en maak keuses wat net verstaan kan word omdat jy Jesus Christus raaksien;

en omdat jy sy troos en sy verlossing en sy genade en sy versorging vir jou raaksien;

omdat jy sy roeping en sy beloftes vir jou glo en sien asof dit reeds vervul is.

Sy finale en volledige oorwinning!

As ander mense na jou lewenskeuses en jou besluite kyk – sal hulle sien dat jy meer sien as wat nou in hierdie lewe sigbaar is?

Mag die Heilige Gees jou oë oopmaak om meer te sien, en laat dit dan wys in jou keuses en jou besluite.

Amen